leer | Rachelle Du Bois | Page 2
Tag Archive | leer
Jou manuskrip is gepoets tot hy blink en nou is jy gereed vir die volgende stap. Besluit of jy die boek gaan laat druk, want dan moet die uitleg gedoen word. Ek kan Boutique Books aanbeveel hiervoor en jy kan hulle vind by http://www.boutiquebooks.co.za/. Hulle kan ook jou boek professioneel laat redigeer, jou voorblad ontwerp en dit omsit in e-boek vorm, maar dit gaan jou geld kos.
Vir e-boeke is dit makliker. Hier is die stappe wat jy moet volg:
Verkry ŉ e-ISBN nommer by die Nasionale Biblioteek.
Jou manuskrip is ŉ MS Word dokument, getik in Times New Roman .12
Voor in die boek moet die titelblad verskyn
Die volgende bladsy moet daarop volg: (Sien die voorbeeld hier onder)
© Jou naam 2015
DIE NAAM VAN DIE BOEK
Uitgegee deur ……… (sit jou naam hier in as uitgewer)
jou webwerf adres
Alle regte voorbehou. Geen gedeelte van hierdie publikasie mag sonder die skriftelike verlof van die uitgewer gereproduseer of in enige vorm deur elektroniese of meganiese middel weergegee word nie, hetsy deur fotokopiëring, skryf- of bandopname, of deur enige ander stelsel vir inligtingsbewaring en –ontsluiting.
Dis altyd goed om ŉ kort beskrywing van jou storie voor in die boek te plaas, want by sommige boekwinkels kan jy deur die e-boek blaai (Amazon.com) en dan kan die leser ŉ idee kry van waaroor jou storie gaan.
As jy reeds ander boeke geskryf het, kan jy dit heel agter in die manuskrip noem en ook waar dit verkrygbaar is.
Verander jou manuskrip na A5 grootte
Kry vir jou ŉ voorblad – ŉ gewone selfoonfoto nie gaan werk nie. Jy kan jou voorblad op Amazon.com ontwerp of op Canva.com. Onthou jou voorblad is die eerste ding waarna ŉ leser kyk en dan gaan hul na die kort beskrywing of die agterblad om te sien waaroor jou storie gaan.
Skryf jou agterblad teks. Ek gebruik die sogenaamde “elevator pitch”. Jy moet in die tyd wat ŉ hysbak van bo tot onder ry, kan vertel waaroor jou boek gaan. Dit werk min of meer so:
Wie is jou heldin en wat doen sy (beroep). Toe gebeur die volgende, en nou . . .
Jy het nou jou voorblad, jy het jou kort beskrywing, jy het jou manuskrip in die regte grootte. Jy is nou gereed om jou boek self op Amazon.com te laai, want jy het reeds voorheen gaan kyk hoe werk hul Kindle Direct Publishing. Jy het geregistreer as verkoper en jy verstaan die konsep van bemarking deur Amazon.com.
Jy is Afrikaanssprekend en wil liewer jou boeke in Suid-Afrika ook bemark. Jy kan die boek op die rakke kry deur die volgende verspreiders te gebruik:
Andre Beukes by http://myafrikraans.com
Anita Stander by http://www.kwartsbookstore.co.za
Christine Stuart by http://ereads.co.za
Hulle het almal hulle eie reëls, maar hul plaas jou boek op hul eie webblad en versprei dit ook na boekwinkels. Jou e-boek is nou by die verspreiders en op pad na die winkelrakke.
Volgende week gesels ons oor Bemarking. Gaan kyk gerus by http://rachelledubois.com vir meer inligting.
This entry was posted on November 2, 2015, in Uncategorized and tagged afrikaans, avontuur, boeke, e-boek, e-boeke, eboeke, energie, hoe om te skryf, leer, liefde, onafhanklike skrywers Afrikaans, romanse, self uitgee, skryf, Suid-Afrika.	2 Comments
Die vreugde van 2014: ek het probeer
Hierdie jaar was ŉ besonder bedrywige, maar baie suksesvolle jaar vir my. In alle opsigte is daar voldoen aan elke behoefte. Elke versugting en begeerte wat ek uitgespreek het, elke wens is vervul.
Ek kan dit maar net toeskryf aan die feit dat ek doen waarvoor ek hier is. Dit wat ek veronderstel is om te doen, is om te skryf. Dit is my lewensdoel en waarvoor ek bestem is.
Ek het eers werklik begin leef toe ek hierdie waarheid begryp. Want hierdie besef het gekom saam met die wete dat ek eers regtig lééf as ek besig is om te skryf. Dis al wat ek wou doen, en as ek daarmee besig is, bestaan niks anders vir my nie. Die storie vloei uit my uit soos ŉ rivier en dis met verwondering dat ek nou net voor Kersfees terugsit en besef ek het hierdie jaar 10 boeke gepubliseer – agt het ek self uitgegee, en twee is deur Kwarts Uitgewers op die groot boekwinkels se webwerwe versprei.
Voldoen al my stories aan die groot geeste se vereistes? Nee, by verre nie, maar ek moes iewers begin, en vandag het ek meer geleer en gelees as wat ek ooit gedink het ek sal doen. Maar ek wou, en ek het.
Dis heerlik, dis wonderlik en ek loop op lig!
My doel is om deur my skryfwerk en my boeke inspirasie, wysheid en vreugde te bring. Om die lag in die dag te sit, om die mooi uit te wys, om elke oomblik se romanse bewustelik aan te gryp. Want die lewe is vol van romanse – dis nie net in die lyflike nie, maar ook in die hart. Waar daar liefde is, is daar lewe, is daar romanse.
Gaan doen wat jou hart vir jou sê om te doen. Wat is jou begeerte? Wat is die een ding wat jy bo alles begeer om te doen? Moenie sê: “ek kan nie, want…” Vergeet van ek kan nie. Vra liewer: “hoe kan ek dit doen?” Begin dan met die einddoel. Waarheen mik jy? Skryf dit neer en staan terug. Begin dan jou pad beplan met die eerste treë, dan die volgende, en die volgende wat jy moet gee om daar te kom.
Word soos water – vloei om die hindernisse op jou pad. Vind ŉ weg bo-oor of daarom, maar moet nooit fokus verloor nie. Jy sal dalk ŉ ander roete volg, maar jou einddoel bly dieselfde. Word stil en wag vir wysheid en inspirasie. Gaan sit stil, maak jou oë toe en vra: hoe moet ek hier maak? Jy sal verbaas wees oor die antwoord wat spontaan vir jou gegee word. Treë vir treë sal jou pad vir jou oop gaan – mits jy doen wat jou hart vir jou sê. Dit gebeur as jy jou lewensdoel vervul.
Doen dit. Die keuse is joune. Die vrugte daarvan is meer as waarvan jy ooit kon droom.
This entry was posted on December 15, 2014, in Uncategorized and tagged Afrikaanse eboek, Afrikaanse Liefdesverhale, antoord, betowering, boeke, Diep, dink, doel, e-boek, Eerste liefde, fluistering, gedagtes, gister, goeie, groei, hart, hoe, hoop, inligting, inspirasie, lag, leer, lees, lewe, lewensdoel, liefdesromans, rivier, romanse, stiilte, vloei, vreugde, wysheid.	2 Comments